3. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

บริษัท บูติคนิวซิตี้ จำกัด (มหาชน) เป็นผู้จัดจำหน่ายสินค้าเสื้อผ้าสำเร็จรูป
และเครื่องหนังสตรีได้รับลิขสิทธ์ในการจัดจำหน่ายเสื้อผ้าภายใต้ชื่อสินค้าที่มีชื่อเสียงคือ
L’OFFICIEL C&D (Classic and Difference) GUY LAROCHE , GEORGES RECH,
SYNONYME, JOUSSE, และ LOUIS FERAUD

ลอฟฟิเซีย

แนวคิดเครื่องแต่งกายสำหรับผู้พิถีพิถันและต้องการสร้างบุคลิกที่ภูมิฐาน
ด้วยรูปลักษณ์ของชุดที่เน้นการสวมใส่เป็นเซต มอบความมั่นใจและให้ความรู้สึกที่สง่างามกับผู้สวมใส่

ซี แอนด์ ดี (คลาสสิก แอนด์ ดิฟเร้นซ์)

เริ่มต้นวันสบายกับเครื่องแต่งกายแนวคลาสสิกลุคดีไซน์ในรูปแบบที่เรียบ
แต่ยังคงรายละเอียดที่สามารถสร้างเสน่ห์ให้ผู้สวมใส่ เน้นสีสันอ่อนนุ่ม
เนื้อผ้าสื่อความเป็นผู้หญิงที่รักและหลงใหลในธรรมชาติ

กีลาโรช

เครื่องแต่งกายสำหรับคุณสุภาพสตรีที่ชื่นชมกับมาตรฐานการใช้ชีวิตที่เหนือใคร มีรสนิยมและรู้จักเลือก

สิ่งที่ดีที่สุดให้กับตนเอง ทุกคอลเลคชั่นออกแบบด้วยจินตนาการที่หรูเลิศ คัดสรรเนื้อผ้าที่มีคุณภาพ

ดีไซน์เพื่อสร้างความโดดเด่น สง่างาม

จอร์สช์ เรส

เครื่องแต่งกายดีไซน์ฝรั่งเศส สื่อสารเส่นห์เย้ายวนของผู้หญิงด้วยรูปแบบของชุดที่เน้นสรีระ
เนื้อผ้าบางพลิ้วกับลายพิมพ์ที่เป็นลิขสิทธิ์เฉพาะจากดีไซเนอร์ระดับอินเตอร์

ซินโนนีม

ดีไซน์สร้างสรรค์จากฝรั่งเศส เครื่องแต่งกายสำหรับสาวที่รักการเดินทาง รื่นรมย์กับศิลปะ

และทุกสิ่งรอบตัว สไตล์ชุดเน้นเอกลักษณ์เฉพาะตัว ไม่อิงแฟชั่น แต่ทันสมัยอยู่เสมอ

และการสวมใส่แบบ Mix and Match ที่เปิดโอกาสให้คุณใช้จินตนาการได้ไม่เหมือนใคร

จู๊ส

เสื้อผ้าสำหรับ Young executive ที่คล่องแคล่ว มีความรับผิดชอบสูง รักอิสระ
เป็นตัวของตัวเองไม่ชอบตามใคร แฟชั่นจากฝรั่งเศสที่มาพร้อมกับดีไซน์แปลกใหม่ เน้นสีสัน
และเนื้อผ้าอินเทรนด์

เฟโรต์

เครื่องแต่งกายระดับ High-end quality จากฝรั่งเศส ออกแบบดีไซน์หรูหรา
ประณีตและสวยงาม เพื่อสร้างภาพลักษณ์ให้คุณเฉิดฉายเหนือใครในสังคม

การแบ่งกลุ่มเป้าหมายของบริษัทนั้นสามารถแบ่งได้หลายวิธีในทางการตลาดดังที่ได้ระบุสำหรับแต่ละตราสินค้าแต่โดยรวมแล้วบริษัทมุ่งเน้นกลุ่มสุภาพสตรีตั้งแต่วัยเริ่มทำงานจนกระทั่งประสบความสำเร็จในชีวิต ในทุกสถานะไม่จะว่าเป็นช่วงเวลาพักผ่อน ทำงาน หรือ ออกสังคม และในปัจจุบันบริษัทมุ่งเน้นการจัดจำหน่ายโดยวิธีค้าปลีก(Retail) กลุ่มเป้าหมายจึงเป็นผู้ใช้สินค้าโดยตรง (End User) ซึ่งมีความผูกพันกับบริษัทในด้านความเชื่อถือในคุณภาพสินค้าและบริการ ทั้งนี้เนื่องมาจากบริษัทมีแหล่งสินค้าที่เป็นเสื้อผ้าและเครื่องหนังที่ได้รับการยอมรับในด้านคุณภาพในระดับสากล อนึ่งสัดส่วนการขายส่งให้กับลูกค้า 10 รายแรกรวมแล้วน้อยกว่า 20%

(2) การตลาดและภาวะการแข่งขัน

โครงสร้างตลาดและกลุ่มคู่แข่งที่สำคัญ

บริษัทจัดอยู่ในตลาดสินค้าเสื้อผ้าแฟชั่นสตรีระดับสูงของประเทศไทย
ซึ่งมีโครงสร้างที่สามารถแบ่งออกได้เป็น 3 กลุ่มตามแหล่งที่มาดังต่อไปนี้

  1. กลุ่มสินค้าแฟชั่นนำเข้า

  2. กลุ่มสินค้าแฟชั่นที่ผลิตภายใต้ลิขสิทธ์

  3. กลุ่มสินค้าแฟชั่นที่ออกแบบในประเทศ

ในปัจจุบันถึงแม้ว่าจะมีผู้ประกอบการขายสินค้าในทั้ง 3 กลุ่มนี้เป็นจำนวนมาก
แต่ยังไม่มีผู้ประกอบการใดมีส่วนแบ่งการตลาดเป็นนัยสำคัญ

ปี 2547 โรคไข้หวัดนก สถานณการณ์ 3 จังหวัดชายแดนภาคใต้
ตลอดจนคลื่นยักษ์ถล่มจังหวัดท่องเที่ยวในภาคใต้ในช่วงปลายปี และจากการที่ราคาน้ำมันเพิ่มตัวสูงขึ้น
มีผลในทางด้านจิตวิทยาอย่างมาก ทำให้ผู้บริโภคระมัดระวังในการบริโภคสินค้าแฟชั่นมากขึ้น
ค่าครองชีพที่เพิ่มขึ้นก็ ทำให้ราคาสินค้าต่อหน่วยเพิ่มขึ้น ทำให้คู่แข่ง
และคู่ค้ามีการใช้กลยุทธ์ในด้านราคาเป็นหลักต่อเนื่องมาจากปี 2546
ทำให้ผู้ประกอบการในภาพรวมทั้งหมดยังไม่ได้มีกำไรเพิ่มขึ้นมากนัก

ด้วยเงื่อนไขการเปิดการค้าเสรีที่จะเกิดขึ้น ผู้นำเข้าและผู้ค้าปลีกขนาดใหญ่
ได้เริ่มนำเข้าสินค้าจากต่างประเทศที่เน้นการแข่งขันด้านราคาเป็นหลักเพื่อทดลองตลาด
และเตรียมพร้อมที่จะขยายตลาดต่อไป เมื่อโอกาสอำนวย
ซึ่งถึงแม้ว่าตราสินค้าที่นำเข้ามาจะเสมือนกับว่าเป็นตราสินค้าของทางยุโรป หรือ สหรัฐอเมริกา
แต่การผลิตแท้จริงแล้วมักจะมาจากประเทศที่มีค่าแรงไม่สูงมากนัก ทำให้พื้นที่ขายถูกยึดครอง
และจะมีสินค้าที่คุณภาพลดลง และราคาต่ำลง เพิ่มขึ้นเรื่อยๆ ซึ่งจะเป็นอย่างนี้ไปอีกระยะหนึ่ง
แต่ก็จะลดลงเมื่อผู้บริโภคเริ่มตระหนักถึงคุณภาพ
และความเหมาะสมกับสภาพภูมิอากาศเป็นหลักในการเลือกซื้อสินค้า

ถึงแม้ว่ากำลังซื้อของกลุ่มลูกค้าในประเทศเริ่มมีสูงขึ้นตามสภาวะเศรฐกิจที่เริ่มฟื้นตัว
และผลกระทบของหนี้สูญจากการปล่อยสินเชื่อรายย่อยจะไม่กระทบกับกลุ่มลูกค้าของบริษัทมากนัก
แต่การเติบโตหลักจะเกิดจาก ตลาดส่วนที่เป็นนักท่องเที่ยว และชาวต่างชาติในประเทศไทย
ซึ่งเป็นตลาดที่มีความสำคัญมากขึ้นเรื่อยๆ ตามนโยบายส่งเสริมการท่องเที่ยว
และการลงทุนของรัฐบาล

กลุ่มสินค้าแฟชั่นมีการขยายตัวเพิ่มขึ้นอย่างน่าสนใจ แต่ก็เป็นตลาดที่มีการแข่งขันสูง
และอ่อนไหวต่อสภาพแวดล้อมเป็นอย่างมาก การเติบโตของแต่ละกลุ่มย่อย
จึงขึ้นอยู่กับการจับกระแสสังคม และจิตวิทยามวลชนที่ถูกต้องเป็นสำคัญ
จึงเป็นตลาดที่จำเป็นต้องมีความระมัดระวังอย่างสูงตลอดเวลา

ปัจจัยความสำเร็จของอุตสาหกรรม

ปัจจัยหลักแห่งความสำเร็จของอุตสาหกรรมเสื้อผ้าแฟชันสามารถสรุปได้ดังต่อไปนี้

  1. ความเข้าใจในผู้บริโภค และจิตวิทยามวลชน :
  ผู้ผลิตสินค้าแฟชั่นจะต้องมีความเข้าใจในกระแสสังคม รสนิยม
  และการใช้ชีวิตของผู้บริโภคเป็นอย่างดีเพื่อที่จะนำเสนอสินค้าที่เหมาะสม และเป็นที่นิยมของตลาด
  ให้กับผู้บริโภคอย่างผิดพลาดน้อยที่สุด

  2. คุณภาพและราคาสินค้า: ในตลาดของสินค้าแฟชันระดับสูง
  คุณภาพของสินค้าจะต้องมีคุณภาพในระดับที่ไม่มีความผิดพลาด ในขณะที่จำหน่ายในราคาที่เหมาะสม

  3. ภาพลักษณ์ของตราสินค้า และประชาสัมพันธ์: สินค้าแฟชั่นเป็นสินค้าที่มีความใหม่เสมอ
  ดังนั้นจะต้องมีการสื่อสารที่ชัดเจนให้กับผู้บริโภคตลอดเวลา
  โดยสารที่ใช้สื่อสารนั้นจะต้องสอดคล้องกับภาพลักษณ์หลักของสินค้าเพื่อสร้างให้เกิดตลาดในระยะยาว

  4. การเข้าถึงผู้บริโภค: ในปัจจุบันจากการที่มีรูปแบบการค้าใหม่ๆเกิดขึ้นมากมาย
  ทำให้การดำเนินชีวิตของผู้บริโภคเปลี่ยนแปลงไป
  การสรรหาช่องทางใหม่ๆในการจัดจำหน่ายจึงเป็นโอกาสที่สำคัญของผู้ที่อยู่ในอุตสาหกรรม

  5. ระบบงาน: เนื่องจากกลุ่มสินค้าแฟชั่นเป็นกลุ่มสินค้าที่เปลี่ยนแปลงเร็ว
  ระบบงานจึงต้องมีความยืดหยุ่นสูง ขณะเดียวกันจะต้องคงไว้ซึ่งความถูกต้อง แม่นยำ
  รวดเร็วทันเหตุการณ์ เพื่อให้เกิดความได้เปรียบในการแข่งขันอยู่ตลอดเวลา

โอกาสและอุปสรรค

การที่น้ำมันราคาสูงขึ้น และการคมนาคมที่เปลี่ยนแปลงรูปแบบทำให้
ทำเลที่ตั้งของจุดขายมีการเปลี่ยนแปลงอย่างมาก เป็นโอกาสของบริษัทในการขยาย
และปรับเปลี่ยนจุดขายเพื่อให้เกิดผลกำไรสูงสุด
ขณะเดียวกันการส่งเสริมนโยบายด้านการท่องเที่ยวและการลงทุนของรัฐบาลที่ได้ดำเนินงานกันมาอย่างต่อเนื่องผ่านโครงการต่างๆ
ก็เป็นโอกาสให้เกิดลูกค้ากลุ่มใหม่ๆ ที่มีกำลังซื้อสูงขึ้น

อุปสรรคที่สำคัญคือราคาวัตถุดิบจะสูงขึ้น จากการปรับตัวของราคาน้ำมัน
ทำให้ราคาสินค้าต่อหน่วยจะต้องเพิ่มสูงขึ้น
และอาจจะต้องใช้กลยุทธ์ด้านราคาเป็นหลักในการจูงใจลูกค้า จนกว่าระดับค่าครองชีพ
และรายได้ของผู้บริโภคจะสูงขึ้นจนทดแทนความแตกต่างดังกล่าวได้

การจัดจำหน่ายและช่องทางการจำหน่าย 

บริษัทฯ มีช่องทางการจัดจำหน่าย 3 ช่องทางคือ

  1. ค้าปลีก บริษัทฯ มีสาขาทั้งสิ้น 33แห่ง ทั่วเขตกรุงเทพฯ โดยมีสัดส่วนในการจำหน่ายร้อยละ
  60 ของมูลค่าการจัดจำหน่ายทั้งหมด

  2. ค้าส่ง ขายให้กับห้างสรรพสินค้าในเขตกรุงเทพฯ , ต่างจังหวัด และบริษัทฯในเครือฯ
  โดยมีสัดส่วนในการจำหน่าย ร้อยละ 23 ของมูลค่าการจัดจำหน่ายทั้งหมด

  3. การให้บริการ เครื่องแบบเฉพาะกิจ จำหน่ายให้กับหน่วยงานของรัฐและเอกชน
  โดยมีสัดส่วนในการจำหน่ายร้อยละ 17 ของมูลค่าการจัดจำหน่ายทั้งหมด

สัดส่วนการขายส่งให้กับลูกค้า 10 รายแรกรวมแล้วน้อยกว่า 20%

(3) การจัดหาผลิตภัณฑ์เพื่อจำหน่าย

+-------------------------------------------+--------------------------+
| สินค้า                                      | ผู้จำหน่าย                  |
+-------------------------------------------+--------------------------+
| C&D , JOUSSE, JOUSSE (N)                  | บริษัท ภูมิกาญจน์ จำกัด        |
+-------------------------------------------+--------------------------+
| GUY LAROCHE                               | บริษัท โชคธานี จำกัด         |
+-------------------------------------------+--------------------------+
| GEORGES RECH, GEORGES RECH SPORT          | บริษัท ภูเพชร จำกัด          |
+-------------------------------------------+--------------------------+
| SYNONYME                                  | บริษัท บ้านประจวบ จำกัด      |
+-------------------------------------------+--------------------------+
| L’OFFICIEL , LOUIS FERAUD                 | บริษัท ศิริชัยเกียรติ จำกัด      |
+-------------------------------------------+--------------------------+

- ผู้จัดจำหน่ายแต่ละรายมีสัดส่วนไม่เกินร้อยละ 30ของรายได้รวมในระยะ 3 ปีที่ผ่านมา

  - สาระสำคัญของสัญญาจัดจำหน่ายอายุสัญญา เงื่อนไข

  - ไม่มี -